Μελέτη του πρωτεϊνικού ισοζυγίου και της κινητοποίησης μυϊκού ιστού κατά τη μεταβατική περίοδο σε γαλακτοπαραγωγές αγελάδες
Authors: Σιάχος Νεκτάριος 
Published: November 2021

Ο σκοπός της παρούσας έρευνας ήταν η μελέτη του πρωτεϊνικού ισοζυγίου και της κινητοποίησης μυϊκού ιστού κατά τη μεταβατική περίοδο σε γαλακτοπαραγωγές αγελάδες. Χρησιμοποιήθηκαν συνολικά 252 αγελάδες φυλής Holstein 6 εκτροφών. Σε 7 χρονικά σημεία (από 60/45 ημέρες πριν από τον τοκετό μέχρι 28 ημέρες μετά από αυτόν) γινόταν σε κάθε αγελάδα κλινική εξέταση, εκτίμηση του δείκτη θρεπτικής κατάστασης (ΔΘΚ) καθώς και υπερηχογραφική μέτρηση του πάχους του επιμήκη ραχιαίου μυός (longissimus dorsi thickness, LDT) και του υποδόριου λιπώδους ιστού (backfat thickness, BFT). Σε κάθε ημέρα ελέγχου λαμβάνονταν 2 δείγματα αίματος για τον προσδιορισμό της συγκέντρωσης της κρεατινίνης (ΚΡΕ) στον ορό και της 3-μεθυλοϊστιδίνης (3-ΜΗ) στο πλάσμα του αίματος. Επιπλέον, τις ημέρες ελέγχου 7 και 21 προσδιορίστηκε η συγκέντρωση του β-υδροξυβουτυρικού (ΒΗΒ) στον ορό του αίματος. Για κάθε αγελάδα καταγράφηκαν τα κυριότερα επιλόχεια νοσήματα.Η εκδήλωση τουλάχιστον ενός από τα προηγούμενα κλινικά νοσήματα μετά τον τοκετό (ΚΝ_1-28) καταγράφηκε επίσης ως μια νέα κατηγορική διωνυμική μεταβλητή. Επίσης, εκτιμήθηκαν ο αναλογικός κίνδυνος διενέργειας της 1ης ΤΣ κατά τις 150 πρώτες ημέρες της ΓΠ (1ηΤΣ_150), η πιθανότητα εγκυμοσύνης στην 1η ΤΣ (ΕΓΚ_1ηΤΣ) και ο αναλογικός κίνδυνος εγκυμοσύνης κατά τις 150 πρώτες ημέρες της ΓΠ (ΕΓΚ_150). Αξιολογήθηκε ο ΔΘΚ ως ερμηνευτική μεταβλητή των LDT και BFT, καθώς και η ταυτόχρονη συμβολή των LDT και BFT στη διακύμανση του ΔΘΚ. Υπολογίστηκε επίσης, το εύρος τιμών αναφοράς των LDT και BFT ανά βαθμίδα ΔΘΚ. Επιπλέον, εκτιμήθηκαν οι παράγοντες που επηρεάζουν τη διακύμανση των LDT και BFT . Στη συνέχεια διερευνήθηκε η σχέση των LDT και BFT με τον κίνδυνο εκδήλωσης κάθε επιλόχειου νοσήματος, με τον αναλογικό κίνδυνο 1ηΤΣ_150 και ΕΓΚ_150 καθώς και με τον κίνδυνο ΕΓΚ_1ηΤΣ. Τέλος, εκτιμήθηκε η σχέση των μετρήσεων LDT και των μεταβολών του με τις συγκεντρώσεις 3-ΜΗ, καθώς και με τις συγκεντρώσεις της ΚΡΕ Η συσχέτιση του ΔΘΚ ήταν μέτρια με το LDT και ισχυρή με το BFT. H συμβολή του BFT στη διακύμανση του ΔΘΚ ήταν μεγαλύτερη από εκείνη του LDT. Από το εύρος τιμών αναφοράς για κάθε βαθμίδα ΔΘΚ προέκυψε ότι η παραλλακτικότητα του LDT ήταν μεγαλύτερη από εκείνη του BFT. Η διακύμανση του LDT επηρεάστηκε κυρίως από την ημέρα ελέγχου, την εκτροφή, τον αριθμό γαλακτικής περιόδου, τον αρχικό ΔΘΚ και την εκδήλωση μητρίτιδας (ΜΗΤ). Αντίστοιχα, η διακύμανση του BFT επηρεάστηκε κυρίως από την ημέρα ελέγχου, τον αρχικό ΔΘΚ, το αρχικό σωματικό βάρος, την εκτροφή και την εκδήλωση μητρίτιδας και υποκλινικής κέτωσης (υπΚΕΤ). Επιπλέον, αγελάδες με υψηλότερο LDT και χαμηλότερη κινητοποίηση σχετίστηκαν με μικρότερο κίνδυνο για ΜΗΤ και ΚΝ_1-28, αλλά και με μεγαλύτερο αναλογικό κίνδυνο 1ηΤΣ_150 και μεγαλύτερο κίνδυνο ΕΓΚ_150. Αγελάδες με υψηλότερο BFT και υψηλότερη κινητοποίηση σχετίστηκαν με μεγαλύτερο κίνδυνο για ΜΗΤ, ΚΝ_1-28 και υπΚΕΤ, αλλά και με μικρότερο κίνδυνο ΕΓΚ_1ηΤΣ και μικρότερο αναλογικό κίνδυνο ΕΓΚ_150. Τέλος, οι τιμές του LDT δεν συσχετίστηκαν με τις τιμές της 3-ΜΗ. Αντίθετα, οι τιμές του LDT εμφάνισαν μέτρια θετική συσχέτιση με τις τιμές της ΚΡΕ. Τα αποτελέσματα της έρευνας έδειξαν ότι τα αποθέματα μυϊκού ιστού και η κινητοποίησή τους κατά τη μεταβατική περίοδο σχετίζονται σημαντικά με την υγεία και την αναπαραγωγική απόδοση των αγελάδων.